ফ্র্রান্সেসকা আরও বলল, সেদিন আর তাদের পড়া এগোয়নি। দান্তে নিজেও ছিলেন প্রেমের পাপী। বেয়াত্রিচেও একাধিকবার তা স্মরণ করিয়ে দিয়েছিলেন দান্তেকে। সম্ভবত এ কারণেই এবং ফ্রান্সেসকার প্রতি সহানুভূতি বশতই দান্তে কাহিনিটিকে একটু পরিবর্তন করেন এভাবে যে, প্রণয়কালে গুইনেভের প্রথমে লাঞ্চলোতেকে চুম্বন দিয়েছিল। দান্তে আসলে চেয়েছিলেন কবিতা ও ধর্মতত্ত্বকে মেলাতে। দান্তে প্রভাঁসীঁয় কবিদের ভক্ত ছিলেন। পাউলো ও ফ্রান্সেসকার কাহিনির অধ্যায়ে তিনি দুইবার কোর্টলি লাভ বা মর্যাদাময় প্রেম সম্পর্কে বলেছেন। প্রথমটি অনেকটা তাঁর গুরু বোলোনিয়ার কবি গুইদো গুইনিচেল্লির (১২৪০-৭৬ খ্রি.) কথার প্রতিধ্বনি, যিনি মনে করতেন যে প্রেম হলো হৃদয়ের আভিজাত্য। দান্তে বলছেন: ‘‘প্রেম, সুকুমার হৃদয়ে দ্রুত হয় উদ্দীপ্ত’’, আর গুইনিচেল্লি তাঁর একটি গানে বলছেন: ‘‘সুধীর হৃদয়ে সততই প্রেম পায় তার আশ্রয়।’’ প্রেম হলো আধ্যাত্মিক ভ্রাতৃত্ব আর কেবল যথার্থ সুধীর প্রকৃতির মানুষই ভালোবাসার উপযুক্ত। দান্তের দ্বিতীয় উদাহরণটি আঁদ্রে লু শাপলাঁ-র একটি প্রবাদের অনুরণন, দান্তে বলেন: ‘‘প্রেম ছাড়ে না প্রেমের রেহাই এমনকি প্রেমিক মজনুর প্রতিও।’’ প্রেম প্ররোচিত করে, এমনকি মৃত্যুতেও, অব্যাহতি দেয় না, তার আনন্দে নিমজ্জিত করে। তাকে অস্বীকার করা উদার মনের পক্ষে অসম্ভব। ফ্রান্সেসকার কথা শুনে ও তাদের সাধু প্রেমের পরিণতি দেখে দান্তের মন বিষাদাক্রান্ত হয়ে ওঠে, তিনি বলেন, ‘‘হে ফ্রান্সেসকা, তোমার করুণ দশায় সমবেদনাতে ঝরছে আমার চোখের জল।’’ এরপর তাদের প্রেমের স্বরূপ সম্বন্ধে ফ্রান্সেসকার মুখে বিস্তারিত শুনে দান্তে হয়ে পড়লেন অজ্ঞান। প্রেমের প্রতি দান্তে সহানুভূতিশীল ছিলেন বলেই তাকে খ্রিস্টীয় মাহাত্ম্য দিয়েছিলেন তিনি, সহানুভূতি দেখানোর জন্যই এই ঘটনার অবতারণা করেছেন।